রিও নিত্তা
রিও নিত্তা (জাপানি: 二田 理央, ইংরেজি: Rio Nitta; জন্ম: ১০ এপ্রিল ২০০৩) হলেন একজন জাপানি পেশাদার ফুটবল খেলোয়াড়। তিনি বর্তমানে অস্ট্রিয়ার পেশাদার ফুটবল লিগের দ্বিতীয় স্তর অস্ট্রীয় ফুটবল দ্বিতীয় লিগের ক্লাব ভাকার ইন্সব্রুকের হয়ে আক্রমণভাগের খেলোয়াড় হিসেবে খেলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেলেন। জাপানি ফুটবল ক্লাব সাইকি এস-প্লের যুব পর্যায়ের হয়ে খেলার মাধ্যমে নিত্তা ফুটবল জগতে প্রবেশ করেছেন এবং পরবর্তীকালে মিনামি তোসুর যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০২১ সালে, জাপানি ক্লাব সাগান তোসুর হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন। ২০২১–২২ মৌসুমে, তিনি ধারে সাগান তোসু হতে অস্ট্রীয় ক্লাব ভাকার ইন্সব্রুকে যোগদান করেছেন।